Καρυδόπιτα-κέικ με επικάλυψη από κρέμα τυριού
Σε αυτή τη συνταγή η καρυδόπιτα συναντά το κάροτ κέικ, από το οποίο δανείζεται την κρέμα της επικάλυψης, την οποία εδώ εμπλουτίζουμε με μέλι και κανέλα.
400 γρ. καρυδόψιχα, 5 αυγά, 200 γρ. ζάχαρη, 280 γρ. αλεύρι για όλες τις χρήσεις + λίγο για το ταψί, 1 κουτ. γλυκού μπέικιν πάουντερ 250 γρ. βούτυρο αγελάδος, λιωμένο + λίγο για το ταψί, 1 κουτ. γλυκού κανέλα , 750 γρ. ζάχαρη, 600 γρ. νερό, 100 γρ. γλυκόζη, 300 γρ. τυρί κρέμα, 150 γρ. κρέμα γάλακτος με 35-36% λιπαρά, 50 γρ. μέλι, κανέλα, για πασπάλισμα
Για να φτιάξουμε καρυδόπιτα-κέικ με επικάλυψη από κρέμα τυριού, απλώνουμε τα καρύδια σε μια λαμαρίνα και τα ψήνουμε σε προθερμασμένο φούρνο στους 160°C για 12-13 λεπτά (προσοχή, όχι στο γκριλ). Τα αφήνουμε να κρυώσουν καλά και τα αλέθουμε στο μπλέντερ σε σκόνη.Σε ένα μπολ κοσκινίζουμε μαζί το αλεύρι με το μπέικιν πάουντερ και τα ανακατεύουμε. Χτυπάμε στο μίξερ τα αυγά με τη ζάχαρη, μέχρι να αφρατέψουν πολύ καλά και να ασπρίσουν. Σταματάμε το μίξερ, ρίχνουμε το αλεύρι και το μπέικιν πάουντερ και ανακατεύουμε καλά με μια ελαστική σπάτουλα σιλικόνης. Προσθέτουμε το λιωμένο βούτυρο και στο τέλος την καρυδόσκονη και την κανέλα, και ανακατεύουμε με τη μαρίζ μέχρι να ομογενοποιηθεί το μείγμα. Βουτυρώνουμε και αλευρώνουμε ένα ταψί διαμέτρου 24 εκ. ή μια μεγάλη μακρόστενη φόρμα (εναλλακτικά, δύο μικρότερες). Αδειάζουμε το μείγμα και το ψήνουμε σε προθερμασμένο φούρνο στους 175°C για 60 λεπτά. Ετοιμάζουμε το σιρόπι λίγο πριν βγάλουμε το γλυκό από τον φούρνο. Σε μια κατσαρόλα βράζουμε το νερό με τη ζάχαρη και τη γλυκόζη για 3 λεπτά (μετράμε τον χρόνο από όταν ξεκινήσει ο βρασμός). Ρίχνουμε το σιρόπι ζεστό πάνω στη ζεστή καρυδόπιτα. Αφήνουμε κατά μέρος για τουλάχιστον 3 ώρες, να κρυώσει καλά και την ξεφορμάρουμε.Χτυπάμε στο μίξερ με το φτερό ή με το σύρμα το τυρί κρέμα με το μέλι, προσθέτοντας σιγά σιγά την κρέμα γάλακτος έως ότου σφίξει το μείγμα σαν σαντιγί. Απλώνουμε την κρέμα τυριού πάνω στην επιφάνεια της καρυδόπιτας. Πασπαλίζουμε την καρυδόπιτα με λίγη κανέλα και σερβίρουμε.
Ζάχαρη,Καρύδια,Τυρί